ħabbarna diġà minn dan is-sit stess xi ġranet ilu, nhar is-Sibt 30 ta' Mejju fil-5.30pm il-Papa Franġisku ser imexxi Rużarju minn quddiem il-Grotta tal-Madonna ta' Lourdes fil-Ġonna tal-Vatikan, u hi x-xewqa tiegħu li din l-inizjattiva tkun replikata fl-istess ħin fis-Santwarji Nazzjonali. Huwa għamel sejħa biex jingħad ir-Rużarju bħala talba biex il-Madonna tieqaf mad-dinja f'din l-imxija. Peress li f'dak il-jum u fl-istess ħinijiet il-Papa kellu jkun fis-Santwarju Ta' Pinu, u kif nafu l-pellegrinaġġ tħassar minħabba l-Covid-19, l-istess Santwarju ġie mistieden flimkien ma' santwarji Marjani ewlenin minn mad-dinja kollha biex jieħu sehem f'dan ir-Rużarju li ser ikun imxandar . Mons. Isqof Mario Grech, Amministratur Appostoliku għal Għawdex, ser ikun preżenti waqt din it-talba mill-istess Santwarju. Din is-sena taħbat il-mitt sena mit-tqegħid tal-ewwel ġebla ta' dan is-Santwarju, li nbena fuq il-Kappella mnejn il-Verġni Mbierka sejħet lil Karmni Grima u Franġisk Portelli. Il-Public Broadcasting Services u ċ-Centro Televisivo Vaticano qed jikkollaboraw biex titwassal mad-dinja kollha din ix-xandira speċjali bil-kollegament ta' natura universali. Il-PBS, iċ-CTV u Radio Vaticana għandhom ftehim ta' koperazzjoni awdjoviżiva li kien ġie ffirmat minn Padre Federico Lombardi sj bħala Direttur tal-Uffiċċju Stampa tas-Santa Sede, u Tonio Portughese, Ċermen tal-Bord tal-PBS. Is-sit Laikos ser ikun f'kollegament live mal-Vatikan biex iwassal ukoll din ix-xandira. Klikkja hawn ...
Rużarju Mondovisione mal-Papa anke minn Ta' Pinu